荆棘中杏花
作者：謝枋得
朝代：宋

paragraphs: 牆東荒蹊抱村斜，荆棘狼籍盤根芽。
何年丹杏此留種，小紅濈濈爭春華。
野人慣見謾不省，獨有詩客來咨嗟。
天真不到鉛粉筆，富豔自是宮闈花。
曲池芳逕非宿昔，蒼苔濁酒同天涯。
京師惜花如惜玉，曉擔賣徹東西家。
杏花看紅不看白，十日忙殺遊春車。
誰家園裏有此樹，鄭重已著重幃遮。
阿嬌新寵貯金屋，明妃遠嫁愁清笳。
落花縈簾拂牀席，亦有飄泊沾泥沙。
天公無心物自物，得意未用相陵誇。
黄昏人歸花不語，惟有落月啼棲鴉。